ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно прилагането на Регламент (EО) № 577/98 на Съвета /* COM/2012/0701 final */





ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно прилагането на Регламент (EО) № 577/98 на Съвета 1. ВЪВЕДЕНИЕ Регламент (ЕО) № 577/98 на Съвета относно организацията на извадково изследване на работната сила в Общността[1] определя минималните стандарти за хармонизирано изготвяне на изследвания на работната сила в Европейския съюз и в държавите членки. Той в изменен през 2002 г., 2003 г. и 2007 г.[2] В член 7 от Регламент (ЕО) № 577/98 се посочва, че: „На всеки три години, започвайки от 2000 г. Комисията представя на Парламента и на Съвета доклад за изпълнението на настоящия регламент. Този доклад оценява по-специално качеството на статистическите методи, предвидени от държавите членки за подобряване на резултатите или за облекчаване на процедурите на изследването.“ Това е петият доклад на Комисията до Парламента и до Съвета. В Дял 2 се представя преглед на изследването на работната сила в Европейския съюз и неговата роля в подкрепа на политиките на Европейския съюз. В Дял 3 се разглежда как Регламент (ЕО) № 577/98 се прилага в държавите членки, в страните кандидатки, в страните от ЕАСТ и в Швейцария. В Дял 4 акцентът е поставен върху инициативите, започнати от Европейската статистическа система[3] (ЕСС) с цел подобряване на качеството и намаляване на тежестта на процедурите по изследването на работната сила. 2. ПРЕГЛЕД НА ИЗСЛЕДВАНЕТО НА РАБОТНАТА СИЛА 2.1. Общо описание Изследването на работната сила на Европейския съюз (наричано по-долу „ИРС на ЕС“) е мащабно извадково изследване на населението в частни домакинства. То предоставя тримесечна и годишна статистика за пазара на труда, за заетостта и безработицата, както и за лицата извън работната сила. То също така включва многогодишна информация от ad hoc модули и е основа за съставяне на месечни прогнози за безработицата и коефициентите на безработица въз основа на установени модели. Националните статистически институти на държавите членки отговарят за съставянето на национални въпросници, вземането на извадката, провеждането на интервюта и изпращането на резултатите до Комисията (Евростат) в съответствие с общата схема за кодиране, установена в Регламент (ЕО) № 377/2008 на Комисията[4]. Евростат отговаря за мониторинга на изпълнението на Регламент (ЕО) № 577/98, като подпомага националните статистически институти, насърчава използването на хармонизирани понятия и методи и разпространява съпоставими национални и европейски статистики за пазара на труда. Размерът на извадката на ИРС на ЕС е 1,8 милиона души за всяко тримесечие, като се обхващат 33 участващи държави[5]. Това прави ИРС на ЕС най-голямото изследване на домакинства в Европа. 2.2. Значимост ИРС на ЕС е най-важният източник на официална статистика за пазарите на труда в Европейския съюз. То включва общо над 100 променливи относно трудовия статус, характеристиките на заетостта, работното време, равнището на образование и обучение на лицата, като тази информация се допълва от тематични годишни ad hoc модули[6]. Въз основа на международните стандарти и дефиниции, то е значимо и отвъд пределите на Европейския съюз, като дава възможност ситуацията на европейския пазар на труда да се сравнява с тази в други региони или държави. Данните от ИРС на ЕС са основа за проследяването на напредъка по някои от ключовите инициативи в рамките на политиките на ЕС. Така например ИРС на ЕС е един от основните източници на данни за проследяване на напредъка на държавите членки според насоките за заетост по смисъла на член 148 от Договора за функционирането на Европейския съюз[7] (ДФЕС) и стратегията за растеж на ЕС — „Европа 2020“. Две от петте водещи цели на стратегията „Европа 2020“ се проследяват чрез показатели на ИРС (цел за 75 % заетост на лицата между 20 и 64 години; дял на преждевременно напусналите училище под 10 %; най-малко 40 % от лицата на възраст между 30 и 34 години да са завършили висше образование). Много други показатели въз основа на ИРС се използват и във връзка с рамката за съвместна оценка на стратегията „Европа 2020“. Данните от ИРС на ЕС изиграха ключова роля и по отношение на Лисабонската стратегия (2000—2010 г.). Месечният коефициент на безработица въз основа на ИРС е важен краткосрочен икономически показател. Той е един от основните европейски икономически показатели[8], използвани за разработване на движещи се средни годишни стойности за коефициентите на безработица за таблицата с икономически и финансови показатели за установяване на макроикономически неравновесия и неравновесия, свързани с конкурентоспособността. ИРС на ЕС намира приложение и в системата на националните сметки, като осигурява информация за заетите лица и работното време, както и за други области извън пазара на труда, като например образованието. На последно място ИРС на ЕС е един от най-важните източници на статистически микроданни за изследователите в Европа. Големите извадки позволяват да се извършват изследвания върху конкретни групи на трудовия пазар. Също така е налице и широк обхват по отношение на различни променливи, като например демографски, регионални и променливи, свързани с образователното равнище. 3. Провеждане на изследването на работната сила 3.1. Точност Прогнозите от извадковите изследвания дават два вида грешки: грешки на извадката и неизвадкови грешки. Тези две категории определят точността на прогнозите. Грешките на извадката се дължат на факта, че се изследва само подизвадка от цялото население. Неизвадковите грешки са всички други съществуващи грешки, които не са резултат от извадката (грешки в обхвата, грешки при измерването, грешки при обработката и грешки при липса на отговор). Размерът на извадката е решаващият фактор по отношение на грешките на извадката. По-големите извадки допринасят за по-точни резултати. В таблицата по-долу е показан размерът на извадката от интервютата, провеждани всяко тримесечие във всяка участваща държава в абсолютно изражение и в сравнение с цялото население. Делът на извадката[9] обхваща от 0,2% (Белгия, Германия, Франция, Обединеното кралство, Хърватия и Турция) до 1,6% (Малта). Средно тримесечният дял на извадката е 1,8 милиона души за 2010 г., 0,3% от общото население в 33-те участващи държави. Европейско изследване на работната сила Постигнат размер на извадката и процент от цялото население (средни тримесечни стойности за 2010 г.) || Тримесечен размер на извадката (в хиляди) || Процент от цялото население || || || Тримесечен размер на извадката (в хиляди) || Процент от цялото население BE || 26 || 0,2 % || || NL || 96 || 0,6 % BG || 34 || 0,4 % || || AT || 46 || 0,5 % CZ || 59 || 0,6 % || || PL || 104 || 0,3 % DK || 30 || 0,5 % || || PT || 40 || 0,4 % DE || 174 || 0,2 % || || RO || 61 || 0,3 % EE || 5 || 0,4 % || || SI || 16 || 0,8 % IE || 62 || 1,4 % || || SK || 26 || 0,5 % EL || 76 || 0,7 % || || FI || 37 || 0,7 % ES || 172 || 0,4 % || || SE || 65 || 0,7 % FR || 108 || 0,2 % || || UK || 106 || 0,2 % IT || 166 || 0,3 % || || IS || 3 || 1,0 % CY || 11 || 1,4 % || || NO || 20 || 0,4 % LV || 9 || 0,4 % || || CH || 32 || 0,4 % LT || 17 || 0,5 % || || HR || 10 || 0,2 % LU || 5 || 0,9 % || || MK || 14 || 0,7 % HU || 71 || 0,7 % || || TR || 131 || 0,2 % MT || 7 || 1,6 % || || ЕС27 || 1 626 || 0,3 % || || || || ОБЩО || 1 837 || 0,3 % При официалните изследвания като ИРС на ЕС се използва принципа на случайната извадка. Това дава възможност да се представят количествено грешки на извадката, които може да се изразят посредством доверителни интервали. В таблицата по-долу са представени прогнози, както и 95-процентни доверителни интервали, достигнати за четирите основни показателя общо на равнище ЕС-27. Например интервалът 215,5 — 216,5 обхваща действителната стойност с 95 % вероятност. Доверителен интервал от 95 % за основните ИРС показатели за ЕС27 (2010 г.) Брой заети лица (милиони) || Брой безработни лица (милиони) || Коефициент на безработица (%) || Среден брой отработени часове (часове) 216 ± 0,5 || 22,9 ± 0,2 || 9,6 ± 0,1 || 37,3 ± 0,1 Тези интервали съответстват на изискванията за точност, определени в Регламент (ЕО) № 577/98 на Съвета. По отношение на неизвадковите грешки Евростат и участващите държави редовно следят съответните източници на неизвадкови грешки (липса на отговор, интервюта чрез лице, заместващо отговарящия). Участващите държави докладват на Евростат за основните причини за грешки ежегодно, както и за методите, прилагани на национално равнище с цел тяхното намаляване. Обобщение е публикувано в ежегодния доклад за качеството на ИРС на ЕС[10]. 3.2. Актуалност и навременност Актуалността на статистиката се определя като интервала от време между референтния период и наличността на данните за ползвателите. За ИРС на ЕС този времеви период зависи от времето, от което държавите членки се нуждаят, за да проведат и обработят изследването, да изпратят резултатите до Евростат и след това Евростат да обработи, валидира и публикува резултатите. В Регламент (ЕО) № 577/98 на Съвета се посочва, че държавите членки трябва да предадат данните на Евростат в рамките на 12 седмици от края на референтното тримесечие. Евростат валидира националния набор от данни, веднага щом бъдат получени. На графиката по-долу е показан времевият период между края на референтното тримесечие и наличността на данните от Евростат за ползвателите за периода 2008—2010 г. в сравнение с последната година, обхваната от предишния доклад (2007 г.). Това показва, че актуалността на данните от ИРС се е подобрявала постоянно през разглеждания период. През 2007 г. Евростат публикува 90 % от наборите с данни на държавите членки 16 седмици след края на референтното тримесечие. До 2010 г. за постигането на този процент бяха необходими две седмици по-малко. Въз основа на това подобрение Евростат вече е в състояние да обявява датите, на които ще публикува основните си тримесечни показатели за държавите членки, както и общите показатели за ЕС. Тъй като съществува целева дата за публикуването, Евростат може да измери навременността на статистиката, определена като периодa от време между обявената дата на публикуване и действителната такава. След като бе въведен календарът за публикуване на ИРС, Евростат последователно спазва сроковете за публикуване на данните. Актуалността на данните в ИРС също така е ключов елемент за оценяването на месечните коефициенти на безработица. Веднага след обработване на националните данни от Евростат, те се използват за изчисляване на коефициента на безработица за следващия месец. Ежемесечният коефициент на безработица се публикува приблизително 31 дни след края на месеца. 3.3. Достъпност и яснота Евростат разпространява статистиката от ИРС на ЕС по няколко начина. Основният инструмент е онлайн базата данни на Евростат, която предлага над 350 таблици с подробни данни от ИРС на ЕС. В отделна част от уебсайта[11] са публикувани и показатели за водещите инициативи на стратегията „Европа 2020“. Тези таблици обхващат само най-важните резултати от ИРС. При поискване Евростат изготвя други комбинации от променливи от ИРС на ЕС под формата на индивидуално съобразени таблици с данни. Микроданните от ИРС са изключително важни и за научни цели. Все повече изследователи от университети, изследователски институти и национални статистически институти от цяла Европа и извън нея отправят искания за микроданни от ИРС. Евростат предоставя микроданните безплатно от 2011 г. насам. Достъпът до тях се предоставя в съответствие с условията, посочени в Регламент (ЕО) № 831/2002 на Комисията[12], за да се гарантира защитата на личните данни на участниците в проучването. Файловете с данни, представляващи индивидуални записи, се „анонимизират“ с цел да се предотврати неправомерното оповестяване на лични данни. На ползвателите се предоставя подробна документация (метаданни) чрез няколко канала за разпространение. Общата информация се разпространява до широката общественост чрез уебсайта на Евростат[13] в частта му за ИРС. Специфичната информация относно съдържанието и качеството на статистиката се описва в метаданни, приложени към всяка таблица в базата данни. На последно място, по-комплексна методологична документация се предоставя в специализирани публикации (като например годишния доклад за качеството, публикации за характеристиките на националните изследвания и т.н.). 3.4. Съпоставимост ИРС на ЕС се провежда при висока степен на хармонизация на понятията, определенията, класификациите и методологиите. В Регламент (ЕО) № 377/2008 се определя обща схема за кодификация, като по този начин се гарантира, че всички участващи държави използват едни и същи определения за променливите. Използват се общи класификации (например NACE за икономическите дейности, ISCO за длъжностите) и когато тези класификации се преразглеждат, Евростат гарантира координирано изпълнение от страна на всички участващи държави. В допълнение, посредством общи обяснителни документи се предоставят подробни насоки относно целите на изследването, кодификацията, както и изпълнението от страна на националните статистически институти. Въпросите, свързани с методологията, се обсъждат в рамките на специализирана работна група — Работната група по статистика на пазара на труда, която насърчава обмяната на опит и общите практики сред всички участващи държави. За да се гарантира, че оценката на безработицата е хармонизирана във всички участващи държави, в Регламент (ЕО) № 1897/2000 на Комисията[14] е формулирана оперативна дефиниция за безработица и са определени принципите, които да се следват при формулирането на въпросите за трудовия статус в изследването. Дефиницията за безработица съответства на стандартите на Международната организация на труда (МОТ), приети на 13-ата и 14-ата Международна конференция на статистиците по труда. Това гарантира, че статистиката в ИРС на ЕС е съпоставима с тази на други държави, особено други членки на ОИСР. Държавите редовно въвеждат подобрения по отношение както на методологията, така и на процесите на ИРС. Ако тези подобрения водят до прекъсвания в данните на ИРС, съответният национален статистически институт информира за това Евростат. Значителните прекъсвания се документират и обозначават в публикациите на Евростат. Евростат публикува специален набор от данни, наречен „основни показатели в ИРС“, в който миналите серии се коригират за възможни прекъсвания и евентуалните липси в данните се попълват. 3.5. Съгласуваност Съгласуваността между прогнозите за населението въз основа на ИРС на ЕС и данните от демографската статистика е важно условие за качеството като цяло. Тъй като става дума за извадково изследване, резултатите от ИРС на ЕС се изчисляват от отговорите на подизвадка от населението. След това отговорите се подлагат на съпоставителен анализ за цялото население. Данните за населението се основават на най-добрите налични прогнози в дадения момент (в разбивка по пол и възрастови групи за по-голяма точност на процедурата). По принцип съпоставителният анализ гарантира съгласуваност между ИРС на ЕС и демографската статистика. При все това при изключителни обстоятелства могат да възникнат различия. Например на всеки 10 години се оповестяват резултати от нови преброявания на населението. Ако в новото преброяване данните са различни от предишните прогнози за населението, може да се наложи преразглеждане на минали серии от данни. В такъв случай политиката за преразглеждане на демографската статистика и на ИРС на ЕС може да се различава по отношение на продължителността и момента във времето, поради ограничената подробна информация за населението за десетте години между преброяванията. По отношение на съгласуваността на прогнозите за безработица, много държави публикуват и статистика за броя на лицата, регистрирани в бюрата по труда и търсещи работа. Цифрите за безработицата в ИРС и броят на регистрираните лица, търсещи работа, се различават поради различния характер на събираните данни. Докато ИРС на ЕС използва хармонизирана методология за изследване на домакинствата във връзка с тяхната трудова заетост и готовността им за работа, административните записи на бюрата по труда съдържат пълен списък на лицата, които са регистрирани и отговарят на условията за помощи за безработни. Тъй като критерият за регистриране зависи от националните социални политики, статистиката за регистрираните лица, търсещи работа, не е сравнима в различните държави или във времето. Друга област, в която статистическата съгласуваност е важна, е свързана с прогнозата за заетост, която може да се състави както въз основа на ИРС, така и от националните сметки. Прогнозите не са задължително едни и същи. Това се дължи на разлики в методологиите (понятията и обхващането на населението не са идентични), както и на различни процедури по съставяне. Националните сметки се съставят посредством сравняване и съчетаване на всички налични източници на данни в страната, като се взема най-доброто от всеки източник, за да се постигне изчерпателен резултат. В националните сметки се търси също и съгласуваност между заетостта и производството (БВП). ИРС е един от източниците на данни в този процес, каквито са и изследванията на стопанската дейност, регистрите по заетостта или регистрите за социална сигурност. Работната група по статистика на пазара на труда има за задача да постигне съгласуваност между ИРС и националните сметки. Евростат следи разликите между двете прогнози, а редица национални статистически институти анализираха причините и размера на разликите. В някои случаи те публикуваха таблици за преобразуване между двата набора от данни. Като цяло се смята, че националните сметки са по-подходящи за измерване на равнищата на заетост, растежа на заетостта, както и за разбивки по отрасли. ИРС е по-подходящо за измерване на участието в пазара на труда (т.е. коефициентите на заетост и безработица, равнищата на икономическа активност и т.н.) или за анализиране на ситуацията на конкретни социално-икономически групи от населението (например по възраст, пол или образование). 4. Инициативи за подобряване на изследването на работната сила 4.1. Експертна група по въпросите на качеството на ИРС и последващи действия През 2007 г. Евростат и държавите членки започнаха преглед на качеството на ИРС на ЕС. Беше сформирана експертна група с цел идентифициране на възможните слабости и препоръчване на уместни действия във всички аспекти на качествената рамка за статистическите резултати от ЕСС. В окончателния си доклад (2009 г.)[15] експертната група формулира над 40 препоръки за подобряване на проектирането, организацията и провеждането на изследването. Препоръките се различават по отношение на сложността, обхвата, необходимите ресурси и необходимото за изпълнението им време. Участващите държави направиха самооценка спрямо препоръките и през 2010 г. всяка от тях определи план за действие за изпълнение на препоръките. Напредъкът по него се оценява редовно от работната група по статистика на пазара на труда. 4.2. Разработване на нови статистически продукти Един от начините за разширяване на приложимостта на резултатите от ИРС е подобряването на наличните микроданни, като се предоставят нови показатели на ползвателите. Например сега има нови показатели, които допълват коефициента на безработица. Съгласно определението на МОТ, за да бъде налице безработица, е необходимо да бъдат изпълнени едновременно три условия: лицето да не е работило дори за един час през референтната седмица; да търси активно работа; да има готовност да постъпи на работа. Много хора отговарят само частично на тези изисквания, така че не се смятат за безработни в статистиката за безработица. За да осигурят показатели за тези конкретни групи и следователно по-пълна картина на неудовлетвореното търсене на работна ръка, Евростат и националните статистически институти на държавите членки разработиха определения за три нови показателя. Един от тях е свързан с непълната заетост, а другите два разглеждат конкретните ситуации на безработни лица, участващи до известна степен на пазара на труда. Данните за тези групи бяха публикувани за първи път през 2011 г. Друг пример е новият показател за млади хора, които не работят никъде, не учат и не се обучават (NEET). Чрез него може да се извърши проследяване по отношение на пълнолетните млади хора, които са изправени пред риск да бъдат изключени от обществото. Показателят съчетава информация за образованието и за пазара на труда, която идва от данни от ИРС на ЕС. Друго искане от страна на ползвателите се отнася до статистиката относно динамиката на трудовия пазар. Това е информация за преминаването от един трудов статус в друг, например за това колко души са станали безработни или са намерили работа през конкретния период. По този начин може да се идентифицират групи, които имат по-добри шансове да намерят работа, или уязвими групи, изложени на риск да останат безработни. Удовлетворяването на тази потребност от данни чрез ИРС на ЕС не е директно, тъй като първоначално изследването е разработено за събиране на обем от информация (например брой безработни лица в даден момент във времето), отколкото да отразява потоци. При все това прогнозите за потоци са възможни, въпреки че не са толкова точни, колкото тези за конкретен обем и трябва да покриват определени условия. В повечето участващи държави ИРС е разработено като ротационен панел, в който едно лице е интервюирано няколко пъти в последователни тримесечия. По този начин ИРС може да извлече показатели за преходите на пазара на труда. Някои страни вече редовно публикуват този вид данни, като използват този панел в ИРС. Необходимо е да се предприемат действия, за да може този модел да се приложи на равнището на ЕС. Първо, участващите държави, които нямат ротационен панел, трябва да разработят система в тази насока. Второ, ротационните модели се различават в различните държави, а е за предпочитане да има повече хармонизация. Накрая трябва да се преодолеят някои оставащи методологични предизвикателства, като например необходимата съгласуваност между съвкупностите от данни и потоците. Евростат работи в сътрудничество с държавите членки по предпоставките, които са необходими, за да може в бъдеще чрез на ИРС на ЕС да се разработва статистика за динамиката на трудовия пазар. 4.3. ИРС като част от модернизираната система за социална статистика Въз основа на идеите, залегнали в „Съобщението на Комисията за метода за изготвяне на статистическата информация на ЕС: визия за следващото десетилетие“[16] беше започната инициатива за модернизиране на европейската социална статистика. В Меморандума от Висбаден[17] от 2011 г. беше очертана стратегия за прилагането на тази инициатива на практика. Беше постигнато съгласие, че е необходимо високите стандарти за качество да се запазят, като същевременно е от изключителна важност да се постигне по-добра ефикасност при изготвянето на социалната статистика; за да се постигне това е необходим съвместен напредък към постигането на обща структура на европейската социална статистика. Основните цели на стратегията са: да се подобрят рамките на извадките; да се оптимизират социалните изследвания; да се използват повече нови и съществуващи източници на данни, особено административните източници. Модернизирането на организацията на социалната статистика ще каже влияние и върху изследването на работната сила. Използването на повече нови технологии също ще изиграе важна роля за тази стратегия. При социалната статистика използването на интернет за събиране на данни изглежда обещаващ начин за подобряването на ефикасността на събирането на данни и запазването на добрата воля на участниците в изследването. Редица държави осъществяват проекти в тази насока. За да се стимулира международното сътрудничество и разработването на общи инструменти, през 2012 г. започна съвместен проект на ЕСС[18]. ИРС ще е пилотното изследване по този проект. На последно място, в момента Евростат оценява ad hoc модулите на ИРС. Всяка година в ИРС се включва ad hoc модул на различна тема. Процесът по неговото съставяне може да бъде по-ефикасен, а качеството на резултатите — подобрено. Един възможен подход е да се въведе система за повтарящи се модули, избирани от списък с модули с възможност да се реагира също и при възникващи нови потребности в рамките на политиките. Това ще позволи по-добро проследяване на темите на многогодишна основа. 5. Заключение Евростат проследява съответствието с правното основание. Комисията смята, че изпълнението на Регламент (ЕО) № 577/98 е задоволително. Държавите членки изцяло или почти изцяло спазват разпоредбите на регламента. Откритите въпроси се обсъждат с държавите членки и, ако е необходимо, съвместно се съставят планове за действие. Общото качество на ИРС на ЕС е добро. Европейската статистическа система полага усилия за непрекъснато въвеждане на подобрения в процесите и методите на ИРС на ЕС, като успява да поддържа този стремеж въпреки трудната среда, в която липсват достатъчно ресурси и са налице сериозни съкращения в бюджета. В момента методологията на ИРС на ЕС се преразглежда с цел адаптиране към промените в потребностите на ползвателите и новите предизвикателства (например изисквания за по-добра актуалност, прогнози за преходите на пазара на труда). Работата по тези въпроси ще бъде част от цялостното модернизиране на социалната статистика. [1] ОВ L 77, 14.3.1998 г., стр. 3. [2] Регламент (ЕО) на Комисията № 2104/2002 (ОВ L 324, 29.11.2002 г., стр. 14), Регламенти (ЕО) № 1991/2002 (ОВ L 308, 9.11.2002 г., стр. 1), (ЕО) № 2257/2003 (ОВ L 336, 23.12.2003 г., стр. 6) и (ЕО) № 1372/2007 (ОВ L 315, 3.12.2007 г., стр. 42) на Европейския Парламент и на Съвета. [3] ЕСС е партньорство между статистическия орган на Европейския съюз, който е Европейската Комисия (Евростат), и националните статистически институти и другите национални органи, отговарящи във всяка държава членка за разработването, изготвянето и разпространението на европейска статистика. [4] ОВ L 114, 26.4.2008 г., стр. 57. [5] Участващите държави са 27-те държави членки, Исландия, Норвегия, Швейцария, Хърватия, Бивша югославска република Македония и Турция. [6] Ad hoc модулите през 2008 г., 2009 г., и 2010 г. бяха: 2008: Положението на мигрантите и техните преки потомци на пазара на труда 2009: Навлизането на младите хора на пазара на труда 2010: Съвместяването на професионалния и семейния живот. [7] Вж. Решение (ЕС) № 2011/308 от 19 май 2011 г. относно насоките за политиките за заетост на държавите членки, ОВ L 138, 26.5.2011г., стр. 56. [8] Вж. Основни европейски икономически показатели — статистически наръчник, Евростат 2009 г. [9] Определя се като съотношението на размера на извадката (броя на извадковите единици) и размера на населението (общия брой извадкови единици в целевото население). [10] http://epp.eurostat.ec.europa.eu/portal/page/portal/product_details/publication?p_product_code=KS-RA-12-021. [11] http://epp.eurostat.ec.europa.eu/portal/page/portal/europe_2020_indicators/headline_indicators. [12] OВ L 133, 18.5.2002 г., стр. 7. [13] http://epp.eurostat.ec.europa.eu/portal/page/portal/employment_unemployment_lfs/introduction. [14] OВ L 228, 8.9.2000 г., стр. 18. [15] Експертна група по въпросите на качеството на изследването на работната сила — окончателен доклад, Евростат 2009 г. [16] COM(2009) 404 от 10 август 2009 г. [17] http://epp.eurostat.ec.europa.eu/portal/page/portal/pgp_ess/0_DOCS/de/DGINS2011_memorandum.pdf [18] „Събиране на данни за социални изследвания чрез използване на различни способи“.